Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, Ministerstvo vnútra Slovenskej republiky predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa mení zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (tlač 305).

Návrh skupiny poslancov reaguje na poznatky z aplikácie pravidiel pre voľby do orgánov samosprávnych krajov  a na základe vykonanej analýzy sa navrhuje upraviť voľbu predsedu samosprávneho kraja tak, aby vo voľbách bol zvolený za predsedu samosprávneho kandidát, ktorý vo voľbách získa najviac platných hlasov. Podľa navrhovateľov praktické skúsenosti ukázali, že voliči sú skôr motivovaní zúčastniť sa prvého kola volieb, v ktorom volia aj poslancov do zastupiteľstva samosprávneho kraja. Účasť na druhom kole volieb býva veľmi nízka, nedosahuje spravidla 20 %,  a preto ani voľby v tomto prípade nie sú úplným odrazom vôle voličov.  

Zo štatistiky ministerstva vnútra vyplýva, že  najnižšia účasť voličov v druhom kole volieb predsedov samosprávnych krajov bola v roku 2005, dosiahla iba 11,07 %. Pritom druhé kolo voľby sa uskutočnilo vo všetkých krajoch.

Návrh tiež reaguje  na poznatky z volieb do Národnej rady Slovenskej republiky v roku 2016. Po konzultácii s ministerstvom vnútra  návrh precizuje niektoré postupy pri registrovaní kandidátnych listín, postupy vo volebnej miestnosti, pri ochrane osobných údajov voličov ako aj financovanie volieb. 

Okrem spomenutého volebného zákona sa navrhuje novela zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov, ktorou sa reaguje na vypustenie druhého kola volieb predsedov samosprávnych krajov a z toho dôvodu sa primerane upravujú dve ustanovenia zákona.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Návrh bol predmetom medzirezortného pripomienkového konania od 14. do 22. decembra 2016. K návrhu zákona neboli uplatnené zásadné pripomienky. 

Štatistický úrad Slovenskej republiky však uplatnil pripomienku, že z dôvodu vypustenia druhého kola voľby predsedu vyššieho územného celku podľa predbežného kvalifikovaného odhadu je na dodatočnú úpravu systému na spracovanie výsledkov volieb - IVIS-u  potrebné zabezpečiť jednorazovo finančné prostriedky zo štátneho rozpočtu vo výške 145 200,- eur s DPH. 

Stanovisko Ministerstva vnútra Slovenskej republiky:

Pokiaľ ide organizačno-technické  a rozpočtové zabezpečenie volieb, navrhovatelia konzultovali návrh so zástupcami Ministerstva vnútra Slovenskej republiky. Zmenou zákona dôjde podľa ministerstva vnútra k  úspore rozpočtových prostriedkov. Najvýznamnejšiu úsporu predstavuje položka odmeny členom komisií v deň konania volieb, ďalej sú to výdavky na materiál (hlasovacie lístky, obálky) a mzdy a odvody zamestnancov zabezpečujúcich organizačne a technicky vykonanie volieb. Úspora je premenlivá, pretože závisí od toho, v koľkých krajoch by sa konalo druhé kolo voľby. Vo voľbách v roku 2013 sa druhé kolo konalo v piatich samosprávnych krajoch. Ak by sa druhé kolo volieb v tomto čase  nekonalo, ušetrilo by sa približne 2 400 tis. eur. Ak by sa však druhé kolo malo konať vo všetkých krajoch, ušetrilo by sa jednokolovou voľbou približne 3 443 tis. eur.

Pravidlo jednokolovej voľby  sa uplatňuje aj pri voľbách starostov obcí a primátorov miest, pričom postavenie a zodpovednosť primátorov veľkých krajských miest sú porovnateľné s postavením a zodpovednosťou predsedov samosprávnych krajov.

Ak sa voľby predsedov vyšších územných celkov majú uskutočniť iba v jednom kole, a to už v roku 2017, je nevyhnutné, aby zákon nadobudol účinnosť v najskoršom možnom termíne. V kontexte na aplikáciu právnej úpravy o volebnej kampani a jej financovaní je žiaduce, aby novela zákona nadobudla účinnosť v dostatočnom časovom predstihu pred vyhlásením volieb, aby jej aplikácia nezasahovala do pravidiel financovania volebnej kampane, a to z dôvodu, že vynakladanie finančných prostriedkov sa započítava do vyúčtovania už 6 mesiacov pred vyhlásením volieb.

Ministerstvo vnútra Slovenskej republiky odporúča vláde návrh Slovenskej republiky prerokovať a vysloviť s ním súhlas.